**מה קורה במחלקת תינוקות**

**מיד בקבלה:**

* **רחצת התינוק** - חשובה מכיוון שהדם שמכסה את התינוק לאחר הלידה מהווה קרקע מזון עשירה להתפתחות חיידקים
* **משחת עיניים** (אריתרומיצין) הניתנת באופן חד פעמי לכל הילודים למניעת דלקות עיניים קשות שמקורם בתעלת הלידה (קלמידיה וגונוראה)
* **חיסון להפטיטיס B** - צהבת נגיפית מסוג B שכיחה בישראל ולכן על מנת למנוע מחלת כבד בעתיד הוחלט על חיסון תינוקות חיסון ראשון ניתן בלידה, חיסון שני בגיל חודש ושלישי בגיל חצי שנה בטיפת חלב.
* **ויטמין K**

- ויטמין חשוב במערכת הקרישה

- תינוקות נולדים עם חסר יחסי של ויטמין K

- ויטמין זה נוצר במעי ע"י חיידקים לאחר שהתינוק מתחיל לאכול

- להנקה לוקח יומיים שלושה להתבסס

- חלב אם דל מאוד בויטמין K

- תינוקות הניזונים רק מהנקה הם בסיכון לחסר ויטמין K

- חסר ויטמין K בשילוב עם המעבר בתעלת הלידה עלול לגרום לדימומים בתינוק ואף לדימום מוחי מסכן חיים

- לכן חשוב מאוד לתת ויטמין K לאחר הלידה בזריקה חד פעמית או במתן טיפות דרך הפה (סה"כ 3 מנות)

- הבעיה עם מתן פומי (דרך הפה) היא שלא ניתן בוודאות לדעת מה הספיגה של ויטמין K ועקב כך מה יכולת מניעת הדימום (בעיקר בעיה בתינוקות עם מחלה כרונית והפרעה בספיגה כגון: צליאק, CF, אטרזיה ביליארית וכו')

**לפני השחרור:**

* **בדיקות סקר של משרד הבריאות**

- ארבע טיפות דם נלקחות מעקב הרגל של כל ילוד ונספגות על גבי נייר מיוחד (גאטרי) הנשלח למעבדה המרכזית של משרד הבריאות

- במעבדה מבצעים בדיקות עבור מחלות קשות העלולות להתפרץ כבר בשבועות הראשונים לחיים

- עבור המחלות הנבדקות, אבחנה מוקדמת מאפשרת טיפול מונע יעיל או טיפול המשפר משמעותית את איכות ואורך חייו של הפעוט

- יש לציין כי תינוקות חולים בימים הראשונים לחייהם נראים בריאים לרוב, בדיקת דם היילוד במעבדה תהייה העדות הראשונה לקיומה של מחלה

- חשוב לערוך את הבדיקה מוקדם כלל האפשר משום שמבין המחלות יש העלולות לפרוץ כבר בגיל שבועיים.

- את הבדיקה ניתן לבצע מגיל 48 שעות עד גיל 4 חודשים

* **בדיקת סקר שמיעה**

- אחד מכל אלף תינוקות נולד עם ליקוי שמיעה משמעותי.

- ליקוי כזה עשוי לגרום לאחור בהתפתחות שפה, עיכוב ברכישת אבני הדרך ההתפתחותיות וקושי בתקשורת וביכולת לפתח קשרים חברתיים.

- על פי נוהל של משרד הבריאות שנכנס לתוקפו בינואר 2010 מבוצעות בדיקות סינון שמיעה לכל הילודים. בדיקות אלה כוללות:

1. בדיקת (Transient Evoked OtoAcustic Emissions) TEOAE מבוצעת לכל הילודים ביממה השנייה לחיים. בבדיקה שמים אוזניה זעירה באוזן של התינוק. האוזנייה משמיעה צליל עדין וקולטת תגובה הנוצרת בתאי השיער של האוזן הפנימית. התגובה הינה פיזיולוגית והיא נרשמת על ידי מכשיר המדידה.

2. בדיקת (Automated Auditory Brainstem Response) AABR מבוצעת לפגים ולתינוקות בסיכון גבוה, בנוסף לבדיקה הראשונה. בבדיקה זו נרשמים פוטנציאלים שמיעתיים מעוררים מעצב השמיעה. בדיקה זו נועדה להבטיח שלא רק האוזן הפנימית תקינה אלא גם עצב השמיעה.